《送从兄使新罗》
唐代·顾况

六气铜浑转，三光玉律调。河宫清奉赆，海岳晏来朝。

地绝提封清，天平赐贡饶。扬威轻破虏，柔服耻征辽。

曙色黄金阙，寒声白鹭潮。楼船非习战，骢马是嘉招。

帝女飞衔石，鲛人卖泪绡。管宁虽不偶，徐市倘相邀。

独岛缘空翠，孤霞上泬寥。蟾蜍同汉月，螮蝀异秦桥。

水豹横吹浪，花鹰迥拂霄。晨装凌莽渺，夜泊记招摇。

几路通员峤，何山是沃焦。飓风晴汩起，阴火暝潜烧。

鬓发成新髻，人参长旧苗。扶桑衔日近，析木带津遥。

梦向愁中积，魂当别处销。临川思结网，见弹欲求鸮.

共散羲和历，谁差甲子朝。沧波伏忠信，译语辨讴谣。

叠鼓鲸鳞隐，阴帆鹢首飘。南溟垂大翼，西海饮文鳐。

指景寻灵草，排云听洞箫。封侯万里外，未肯后班超。

作者简介：顾况（生卒年不详），字逋翁，号华阳真逸（一说华阳真隐）。晚年自号悲翁，汉族，唐朝海盐人，（今在浙江海宁境内）人。唐代诗人、画家、鉴赏家。他一生官位不高，曾任著作郎，因作诗嘲讽得罪权贵，贬饶州司户参军。晚年隐居茅山，有《华阳集》行世。